କଳ୍ପନା ମର୍ଡର ମିଷ୍ଟ୍ରି ; କୁଆଡେ ଗଲା ବୋଲେରୋ, କେଉଁଠି ଲୁହା ରଡ଼ ? - Prameya News7\nକଳ୍ପନା ମର୍ଡର ମିଷ୍ଟ୍ରି ; କୁଆଡେ ଗଲା ବୋଲେରୋ, କେଉଁଠି ଲୁହା ରଡ଼ ?\nଝାରସୁଗୁଡା ୧୬।୦୨ଃ ଛତିଶଗଡ଼ରେ ୨୦୧୬ହୋଇଥିବା ଡବଲ ମର୍ଡର ଘଟଣାର ସବୁ ଲିଙ୍କ ଯୋଡିବାକୁ ଚେଷ୍ଟା କରୁଛି ପୋଲିସ । ପୂର୍ବତନ ବିଧାୟକ ଅନୁପ ସାଏ ଏବଂ ତାଙ୍କ ଡ୍ରାଇଭରକୁ ଛତିଶଗଡ ପୋଲିସ ଗିରଫ କରିଛି । ତେବେ ହତ୍ୟାକାଣ୍ଡରେ ବ୍ୟବହୃତ ବୋଲେରୋ ଏବଂ ଲୁହା ରଡକୁ ଜବତ କରିବା ପୋଲିସ ପାଇଁ ଚ୍ୟାଲେଞ୍ଜ ହୋଇଛି । ଏଥିପାଇଁ ଛତିଶଗଡ଼ ର ଏକ ପୋଲିସ ଟିମ ଓଡିଶା ଆସି ତଦନ୍ତ କରିବା ସହ ଏହି ହତ୍ୟାକାଣ୍ଡ ରେ ଅଧିକ ବ୍ୟକ୍ତିଙ୍କ ସାମିଲ ହୋଇଥିବା ସନ୍ଦେହ କରୁଛି।\nଗତ ୨୦୧୬ ମସିହା ମେ ମାସରେ କଳ୍ପନା ଦାଶ ଓ ଝିଅ ବବଲି କୁ ଅତି ଜଘନ୍ୟ ଭାବେ ଲୁହାରଡ ରେ ପିଟି ପିଟି ହତ୍ୟା କରି ରାସ୍ତାରେ ପକାଇ ବୋଲେରୋ ଚଢାଇ ପ୍ରମାଣ ନଷ୍ଟ କରିବାକୁ ଉଦ୍ୟମ କରିଥିଲେ ବୋଲି ପୋଲିସ ଜେରା ସମୟରେ ପୂର୍ବତନ ବିଧାୟକ ଅନୁପ ସାଏ ସ୍ୱୀକାର କରିଥିବା ରାୟଗଡ ଏସପି ସୂଚନା ଦେଇଛନ୍ତି । ଗତ ବୁଧବାର ରାତିରେ ଅନୁପଙ୍କୁ ବ୍ରଜରାଜନଗର ନିକଟସ୍ଥ ସାଇ ମନ୍ଦିରରୁ ଛତିଶଗଡ଼ ପୋଲିସ ଉଠାଇ ନେବା ପରେ ଶୁକ୍ରବାର ଗିରଫ କରିଥିଲା।\nଛତିଶଗଡ଼ ପୋଲିସ ଅନୁପଙ୍କ ଠାରୁ ପାଇଥିବା ସୂଚନା ଆଧାରରେ ଶୁକ୍ରବାର ବିଳମ୍ବିତ ରାତିରେ ଘରେ ଶୋଇ ଥିବା ବେଳେ ବଘରାଚକାରେ ଘରୁ ଅନୁପଙ୍କ ଡ୍ରାଇଭର ବର୍ଦ୍ଧନ ଟପ୍ପୋ କୁ ଉଠାଇ ନେଇ ଜେରା କରିବା ସହ ଗିରଫ କରିଛି। ଏହି ମାମଲାରେ ଅଧିକ ତଥ୍ୟ ହାସଲ ପାଇଁ ଅନୁପଙ୍କୁ ରିମାଣ୍ଡରେ ଆଣାଯିବା ସହ ତାଙ୍କର ନାର୍କୋ ଟେଷ୍ଟ କରାଇବାକୁ କୋର୍ଟରେ ଆବେଦନ କରିବାକୁ ସମସ୍ତ ପ୍ରସ୍ତୁତି ଚାଲିଥିବା ରାୟଗଡ ର ଅତିରିକ୍ତ ଏସପି କହିଛନ୍ତି।
